《分得铁面送施聘之南巡》
明代·顾清

使君清冰心，其面乃如铁。冰心与铁面，表里双映澈。

鮀朝莫我与，贲育莫我折。端如九鼎峙，神奸过而灭。

又如明镜照，百里见妖孽。前年按东关，边圉方狡猾。

闻声已宵逝，况敢𠞓旄节。今年复何事，豸角指山越。

朝辞诣阙下，风采动班列。想当顾盻间，狐兔已无穴。

颓风煽末世，澜倒不可截。群情爱软与，众目憎泠洌。

安得公百辈，共把霜台臬。枭除凤乃至，莠尽禾始活。

君心与君面，天为苍生设。往哉慎所向，嚬笑有窥窃。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。